Waarom rympies goed is vir peuters en kleuters - Jou Gesin | Solidariteit WêreldJou Gesin | Solidariteit Wêreld
Tuis › Artikels › Waarom rympies goed is vir peuters en kleuters
Waarom rympies goed is vir peuters en kleuters
Die meeste peuters en kleuters geniet rympies – aanvanklik, selfs nog voor taalvaardighede gevestig is, deur te luister na Mamma of Juffrou se stem wat dit voordra, en later, deur dit saam te sê en nog later, dit op hul eie te sê. Dis prettig, veral as dit met toepaslike handgebare, bewegings en gesigsuitdrukkings gepaardgaan. Rympies is vir seker van groot waarde vir peuters en kleuters van alle ouderdomme en dis nooit te gou om jou kleinding daaraan bloot te stel nie.
Waarin is die waarde van rympies vir peuters en kleuters geleë?
Dit bevat gesofistikeerde literêre hulpmiddels wat peuters en kleuters help om 'n begrip te ontwikkel vir toonhoogte, volume en taalpatrone. Dit stimuleer hul begrip en gebruik van geskrewe en gesproke taal.
Dit versterk hul verbeelding deurdat dit hul na 'n wêreld van speel en fantasie wegvoer en hul visualiseringsvaardighede ontwikkel.
Dit leer hulle meer oor 'n opeenvolging van gebeure en omdat dit ook 'n begin, middel en einde het, is dit 'n goeie voorloper vir stories.
Dit verbeter hul woordeskat deurdat dit dikwels woorde bevat wat nie deel van hul alledaagse kommunikasie is nie.
Dit maak hulle vertroud met abstrakte begrippe soos 'op' en 'af', 'bo' en 'onder'.
Met tradisionele rympies word 'n kultuur oor geslagte heen bewaar. Dit bied iets gemeenskapliks tussen ouers, grootouers en kinders, tussen mense wat mekaar nie ken nie, maar met dieselfde kulturele agtergrond.
Deur die opsê en sing van rympies kry selfs die skaam kind se selfvertroue 'n hupstoot en ontwikkel hy/sy sosiale vaardighede. Dis maklik om te leer, om in 'n groep saam met ander maatjies te sing/sê en die woorde met handgebare en liggaamsbewegings na te maak. En dis prettig.
Dit ontwikkel hulle geheue, want hulle moet onthou watter woord rym met die woord in die vorige reël.
Die integrasie van rympies, klingels, eenvoudige deuntjies, raaisels en tongknopers skep 'n taalkundig ryk omgewing waar peuters en kleuters aan 'n omvangryke woordeskat, sintaktiese kompleksiteit en taal buite konteks blootgestel word.
Die kombinasie van die tassintuig (taktiele) en bewegings- (kinestetiese) aktiwiteite waarin taal doelbewus ontdek, gemanipuleer en mee geëksperimenteer word binne die konteks van rympies, versterk/verbeter hul bewustheid van klanke en hul vermoë om woorde te herken. Hierdie is vaardighede wat volgens opvoedkundiges noodsaaklik is voordat kinders leer lees. Rympies versterk hul besef dat woorde uit klanke bestaan.
Rympies kan enige tyd en plek geniet word – tydens badtyd, voor slaaptyd, terwyl jy in die kombuis besig is en hulle jou help, terwyl julle in die motor ry, of in die dokter se spreekkamer wag.
Dit het 'n kalmerende uitwerking op klein kinders. Kyk wat gebeur as jy tydens 'n woede-uitbarsting 'n gunsteling rympie voordra. En hoe die sangerige voordra van 'n rympie hulle aan die slaap sus.
Elemente in rympies waarby klein peuters en kleuters aanklank vind en wat hulle geniet
Herhaling, wat gebruik word vir beklemtoning of om 'n aanhoudende aksie of geluid te suggereer. Dit bied ook geleentheid vir die kind wat nog nie die hele rympie kan saam sê nie, om te kan meedoen wanneer woorde of frases herhaal word.
Klanknabootsing, soos "Tjoeke-tjoeke-paf" word maklik selfs deur 'n kind wat nie taalvaardig is nie, nageboots.
Bogwoorde is 'n groep lekkersê-klanke sonder betekenis. Die kleingoed vind dit prettig en al kan hulle nog nie die woorde sê nie, geniet hulle die klank en ritme.
Dialoog in sommige rympies leen hulself tot dramatisering en as Mamma of Juffrou die stemme naboots, verskaf dit hope genot.
Aksierympies moedig hulle aan om saam hande te klap, te hop en te spring en is uitstekend vir hul motoriese ontwikkeling. Dis nog meer pret as dit met gesigsuitdrukkings gepaardgaan.
Humor: peuters en kleuters lag tog al te lekker vir allerlei snaaksighede en daarom is humoristiese rympies altyd vermaaklik.
Waar kry ek rympies en gediggies vir my kleuter/peuter?
Daar is talle rympieboeke in biblioteke en boekwinkels beskikbaar vir peuters en kleuters van alle ouderdomme. Voorbeelde is die Nuwe Kleuterverseboek (D.J. Opperman), die Nuwe Kinderverseboek (Riana Scheepers & Suzette Kotze-Myburgh), Rympies vir pikkies en peuters en Rympies vir kleintjies en kleuters (Samestellers: Riana Scheepers, Suzette Kotzé-Myburgh en Gertie Smit). Gaan snuffel gerus in boekwinkels en biblioteke. Die groot verskeidenheid sal ure lange genot vir jou en jou kind bied.
Ira Parenting. https://iraparenting.com/toddler/nursery-rhymes-important-preprimary-kindergarten-children/